**UTDANNINGSUTVALGETS OPPGAVER I VIDERE- OG ETTERUTDANNINGEN AV LEGER**

**Grunnlag**

Spesialistreglenes [generelle bestemmelser](http://legeforeningen.no/Emner/Andre-emner/Spesialistutdanning/Spesialisering/generelle-bestemmelser-for-spesialistutdanning-av-leger/) §8 om utdanningsutvalget og dets oppgaver:

*Hver godkjent utdanningsavdeling skal ha et utdanningsutvalg hvor både over- og underordnede leger er representert. Utdanningsutvalget skal på vegne av avdelingsledelsen utarbeide en utdannings­plan for avdelingen i henhold til spesialitetens målbe­skrivelse. Utdanningsutvalget skal sørge for å oppnevne en fast veileder for den enkelte lege og være bindeleddet mellom lege i spesialisering/veile­der og avdelingens ledelse.*

*Som del av avdelingens utdanningsplan tilretteleg­ger utdanningsutvalget avdelingens undervisnings­program på minimum 2 undervisningstimer pr. uke.*

*Utdanningsutvalget skal også se til at veileder og lege i spesialisering i samarbeid utarbeider en utdan­ningsplan for den enkelte lege. Utdanningsutvalget skal også bidra til å stimulere til etterutdanning av legespesialister og koordinere avdelingens etterutdanningsvirksomhet.*

**Utdanningsutvalget**

Avdelingsledelsen ved avdeling som omfatter godkjent utdanningsinstitusjon har det formelle ansvar. Avdelingsleder har ansvar for å oppnevne medlemmer til utvalget og overordnet ansvar for at utdanningsutvalget er velfungerende og får mulighet til å utføre sine oppgaver.

## Utdanningsplaner

Utdanningsutvalget skal både planlegge og koordinere utdanningsvirksomheten på utdanningsinstitusjonen. Skriftlige utdanningsplaner bidrar til systematikk i planlegging og gjennomføring av utdanningsvirksomhet. Gode planer gjør det enklere for utdanningsutvalget å evaluere om læringsmålene nås.

[Generell plan](https://legeforeningen.no/Emner/Andre-emner/Spesialistutdanning/Utdanningsinstitusjoner/mal-for-avdelingensseksjonens-generelle-utdanningsplan/) for utdanningsinstitusjonens utdanningsaktiviteter innen spesialist- og etterutdanning skal utarbeides av utdanningsutvalget og revideres/oppdateres hvert år.

Koordinering av utdanningsvirksomheten på utdanningsinstitusjonen gjøres blant annet ved hjelp av de planer som leger i spesialisering og spesialister utarbeider for henholdsvis spesialist- og etterutdanning. Legene skal innlevere kopi av sine planer til utvalget. Utdanningsutvalget må vurdere om planene er formålstjenlige og realistiske. Utvalget må gi tilbakemelding dersom planer lagt for et semester ikke er gjennomførbare.

Utdanningsutvalget har overordnet ansvar for at den enkelte lege i spesialisering får nødvendig bistand fra sin veileder til å utarbeide en god individuell utdanningsplan.

## Veiledning og individuelle utdanningsplaner

Det fremgår av [Krav til utdanningsinstitusjoner i spesialistutdanningen av leger](http://legeforeningen.no/Emner/Andre-emner/Spesialistutdanning/Utdanningsinstitusjoner/krav-til-utdanningsinstitusjoner-i-spesialistutdanningen-av-leger/) at *Alle leger under spesialisering skal ha oppnevnt veileder som er spesialist i faget* (pkt. 3.1.3.3) og at

*Veiledning skal gjennomføres regelmessig og skal inkludere evaluering av legen under*

*spesialisering. Det forutsettes planlagt veiledningsmøte minimum en gang per måned. Spesielt er hyppig og regelmessig veiledning nødvendig i første del av spesialistutdanningen* (pkt. 3.1.3.4).

Mer informasjon om [veiledning](https://legeforeningen.no/Fag-og-fagutvikling/Fagutvikling/Veiledning/) finnes på Legeforeningens nettsider.

Legeforeningen tilbyr kostnadsfrie veilederkurs for avdelinger/klinikker. Ta kontakt med Legeforeningens sekretariat for nærmere informasjon.

Utdanningsutvalget må påse at veiledningssamtaler gjennomføres månedlig for alle leger i spesialisering, at veiledningen fungerer tilfredsstillende for LIS, og at alle leger i spesialisering utarbeider [individuell utdanningsplan](https://legeforeningen.no/Emner/Andre-emner/Spesialistutdanning/Spesialisering/mal-for-individuell-utdanningsplan/).

Den individuelle utdanningsplan er en form for «kontrakt» mellom LIS og avdeling om tilgang til prosedyrer, permisjon til kurs osv. Utdanningsutvalget må informere LIS og veileder og komme med alternative forslag dersom de aktiviteter som er planlagt likevel ikke kan gjennomføres som oppsatt. Utdanningsutvalget må ta rimelig hensyn til alle LIS når det planlegges utdanningstiltak på avdelingen.

**Etterutdanning for avdelingens spesialister**

Utdanningsutvalget skal bidra til å stimulere til etterutdanning av legespesialister og koordinere avdelingens etterutdanningsvirksomhet.

I følge[Lov om spesialisthelsetjenester](http://lovdata.no/dokument/NL/lov/1999-07-02-61?q=lov+om+spesialisthelsetjenester*#KAPITTEL_3)§ 3-10 skal virksomheter som yter helsetjenester sørge for at ansatt helsepersonell gis slik opplæring, etterutdanning og videreutdanning som er påkrevet for at den enkelte skal kunne utføre sitt arbeid forsvarlig.

Rapport om utdanning til Legeforeningen skal inkludere opplysninger om spesialistenes etterutdanning.

Mer informasjon om [etterutdanning](https://legeforeningen.no/Emner/Andre-emner/Etterutdanning/) finnes på Legeforeningens nettsider.

## Teoretisk undervisning

Utdanningsutvalget skal legge en [plan for internundervisningen](https://legeforeningen.no/Emner/Andre-emner/Spesialistutdanning/Utdanningsinstitusjoner/mal-for-programemneliste-for-teoretisk-undervisning-i-spesialistutdanningen/) for hvert semester, og om mulig planlegge denne med en viss progresjon, slik at en i løpet av en viss tid har gjennomgått de mest sentrale deler av fagområdets teori. Også de nyutdannede legene må få undervisningsansvar og bli pålagt oppgaver med å forberede programposter. Undervisningen skal gi LIS en teoretisk bakgrunn for avdelingens virksomhet, men den skal også inneholde momenter av etterutdanning for de overordnede legene.

Temaene må være nært knyttet til faget utdanningsinstitusjonen utøver. Tverrfaglige møter og møter med representanter for den farmasøytiske industri regnes ikke som internundervisning i relasjon til spesialistreglene.

Inntil 50 % av den teoretiske undervisningen kan utgjøres av nettundervisning eller regionale samlinger. Deltakende institusjoner må få forhåndsgodkjenning av Legeforeningen for slike alternativer.

I følge pkt. 3.1.3.5 i [Krav til utdanningsinstitusjoner i spesialistutdanningen av leger](http://legeforeningen.no/Emner/Andre-emner/Spesialistutdanning/Utdanningsinstitusjoner/krav-til-utdanningsinstitusjoner-i-spesialistutdanningen-av-leger/) skal utdanningsinstitusjonen ha et løpende teoretisk undervisningsprogram på minimum

2 undervisningstimer per uke. Dette utgjør 90 minutter ukentlig i minst 36 uker av året.

Spesialistreglenes [generelle bestemmelser](http://legeforeningen.no/Emner/Andre-emner/Spesialistutdanning/Spesialisering/generelle-bestemmelser-for-spesialistutdanning-av-leger/) §8 sier: *Internundervisningen skal bidra til den faglige utvik­ling for alle avdelingens leger og skal i særlig grad ivareta behovet for å gi leger i spesialisering nød­vendig teoretisk bakgrunn for avdelingens virksom­het. Leger i spesialisering forutsettes å ta aktiv del i undervisningen. Deltakelse i undervisningsprogram­met er obligatorisk og skal inngå i legenes tjeneste­planer.*

Den teoretiske undervisningen står sentralt i LIS teoretiske kunnskapstilegnelse, og undervisningsmøtene er et viktig forum for legespesifikke problemstillinger der overordnede og underordnede leger presenterer og drøfter ulike problemstillinger knyttet til spesialiteten.

En kombinasjon av problembasert læring, forelesninger, gjennomgåelse av akuttmedisinske problemstillinger, prosedyrer, pasientkasuistikker og litteraturmøter, vil gi en variert presentasjon av de sentrale områder av spesialiteten. Overlegene bør i størst mulig grad delta i den teoretiske undervisningen, både for sin egen faglige oppdatering og for å tilføre diskusjonene faglig tyngde.